b'\n_START_ARTICLE_\nCodex Alimentarius\n_START_PARAGRAPH_\nCodex Alimentarius (lat. "knjiga \xc5\xbeivil") je zbirka mednarodno priznanih standardov in praks, navodil in drugih priporo\xc4\x8dil, povezanih z \xc5\xbeivili, njihovo pridelavo in varnostjo._NEWLINE_Zbirka je svoje ime dobila po prvi podobni zbirki, Codex Alimentarius Austriacus. Vsebino zbirke ureja, razvija in izbolj\xc5\xa1uje Komisija Codexa Alimentarius, ki jo je v za\xc4\x8detku novembra 1961 ustanovila Organizacija za prehrano in kmetijstvo pri OZN (FAO), junija 1962 pa se ji je pridru\xc5\xbeila Svetovna zdravstvena organizacija (WHO); prvo sre\xc4\x8danje komisije je bilo v Rimu oktobra 1963. Temeljni cilj komisije je za\xc5\xa1\xc4\x8dititi zdravje potro\xc5\xa1nikov in zagotoviti po\xc5\xa1teno mednarodno trgovino s hrano. Svetovna trgovinska organizacija Codex Alimentarius priznava za mednarodno referen\xc4\x8dno to\xc4\x8dko (resolution of disputes) v zvezi z varnostjo \xc5\xbeivil in varstvom potro\xc5\xa1nikov._NEWLINE_Leta 2012 je imela Komisija Codexa Alimentarius 186 \xc4\x8dlanic \xe2\x80\x93 185 dr\xc5\xbeav in 1 organizacijo (EU), 215 izpolnjevalcev \xe2\x80\x93 49 IGO, 150 NGO, 16 UN.\n_START_SECTION_\nNamen\n_START_PARAGRAPH_\nCodex Alimentarius zajema vsa \xc5\xbeivila, naj bodo predelana, polpredelana ali surova. Poleg dolo\xc4\x8denih standardov za posamezna \xc5\xbeivila Codex Alimentarius obsega tudi splo\xc5\xa1ne standarde o ozna\xc4\x8devanju \xc5\xbeivil, \xc5\xbeivilski higieni, aditivih, ostankih pesticidov in postopkih za oceno varnosti \xc5\xbeivil, pridobljenih s sodobno biotehnologijo. Vsebuje tudi napotke za uradni\xc5\xa1tvo, tj. vladne uvozne in izvozne in\xc5\xa1pekcije in sistem certificiranja \xc5\xbeivil._NEWLINE_Codex Alimentarius je objavljen v arab\xc5\xa1\xc4\x8dini, kitaj\xc5\xa1\xc4\x8dini, angle\xc5\xa1\xc4\x8dini, franco\xc5\xa1\xc4\x8dini, ru\xc5\xa1\xc4\x8dini in \xc5\xa1pan\xc5\xa1\xc4\x8dini Vsa besedila niso dostopna v vseh jezikovnih razli\xc4\x8dicah.\n_START_SECTION_\nSpori glede veljavnosti in ustreznosti\n_START_PARAGRAPH_\nCodex Alimentarius nekateri obravnavajo kot obvezni standard za varnost \xc5\xbeivil, vklju\xc4\x8dno z vitaminskimi in rudninskimi dopolnili, kar pa velja za sporno in v svetu spro\xc5\xbea razprave. Podporniki Codexa Alimentarius zagovarjajo mnenje, da gre za prostovoljni referen\xc4\x8dni standard za \xc5\xbeivilstvo in da nobena dr\xc5\xbeava \xc4\x8dlanica Codexa Alimentarius ali katere koli druge mednarodne trgovinske organizacije ni zavezana, da te standarde zakonsko uveljavi. Nasprotniki Codexa Alimentarius oporekajo, da se je Codex Alimentarius s priznanjem WTO za mednarodni referen\xc4\x8dni standard za resolution of disputes glede varnosti \xc5\xbeivil in varstva potro\xc5\xa1nikov \xc5\xbee formaliziral in skrbi jih, da se lahko ustali kot edini merodajni standard. Zagovorniki Codexa Alimentarius odgovarjajo, da v mednarodnih sporih raba drugih referenc in znanstvenih \xc5\xa1tudij kot dokaznega gradiva za varnost \xc5\xbeivil in varstvo potro\xc5\xa1nikov ni izklju\xc4\x8dena._NEWLINE_Leta 1996 je nem\xc5\xa1ki predstavniki predlagali, da se ne sme prodati nobenega zeli\xc5\xa1\xc4\x8da, vitamina ali minerala za prepre\xc4\x8devalne in zdravstvene namene ter da se prehranska dopolnila preuvrstijo med zdravila. Predlog je bil odobren, a so protesti zaustavili njegovo izvr\xc5\xa1itev. 28. seja Komisije Codexa Alimentarius je bila zato sklicana 4\xe2\x80\x939. julija 2005. Na dnevnem redu so bila med mnogimi drugimi vpra\xc5\xa1anji tudi Navodila za vitaminska in rudninska prehranska dopolnila (Guidelines for Vitamin and Mineral Food Supplements), ki so jih naposled tudi potrdili za nova svetovna varnostna navodila: v njih pi\xc5\xa1e, da "bi morali morali biti ljudje [...] spodbujeni k uravnote\xc5\xbeeni prehrani, preden bi pomislili na jemanje vitaminskih in rudninskih dopolnil. Le v primerih, ko je vnos vitamiinov in rudnin z obi\xc4\x8dajno prehrano nezadosten ali \xc4\x8de je potro\xc5\xa1nik mnenja, da potrebuje dopolnitev k svoji prehrani, se lahko vitaminska in rudninska prehranska dopolnila uporabljajo za dopolnitev vsakodnevne prehrane." Besedilo je med zagovorniki prehranskih dopolnil vzbudilo buren odmev. Mnoge dr\xc5\xbeave tak\xc5\xa1ne snovi obravnavajo kot snovi z zdravilnim u\xc4\x8dinkom, kot zdravila ali jih uvr\xc5\xa1\xc4\x8dajo v kak drug razdelek, ne da bi zahtevale dokazilo o njihovi uporabi v medicini. Tako nova navodila ne ukinjajo prehranskih dopolnil, pa\xc4\x8d pa skrbijo, da se jih ustrezno ozna\xc4\x8di in pakira, da se vzpostavijo merila za dolo\xc4\x8danje minimalnih in maksimalnih odmerkov, in zahtevajo, da je pri izbiri u\xc4\x8dinkovin pomembna varnost in u\xc4\x8dinkovitost. Organizacija za prehrano in kmetijstvo (FAO) and Svetovna zdravstvena organizacija (WHO) omenjena merila izvajata z "ozna\xc4\x8devanjem, da bi pri potro\xc5\xa1nikih ustavili preodmerjanje vitaminskih in rudninskih dopolnil". Komisija Codexa Alimentarius je potrdila, da Navodila uvajajo "ozna\xc4\x8devanje informacij o maksimalnem odmerku vitaminskih in rudninskih prehranskih dopolnil za u\xc5\xbeivanje". WHO je potrdil, da Navodila "zagotavljajo, da potro\xc5\xa1nik dose\xc5\xbee blagodejne u\xc4\x8dinke vitaminov in rudnin na zdravje"._NEWLINE_Glede na zgoraj omenjeno so opazne podobnosti z leta 2004 sprejetimo evropskimi smernicami za prehranska dopolnila. Nasprotja so izrazili zagovorniki ekolo\xc5\xa1kega in dru\xc5\xbebeno trajnostnega poljedelstva in \xc5\xbeivilskega sistema, npr. gibanje Slow Food,, \xc4\x8deprav se je kasneje tesneje povezalo z EU. Manifest o prihodnosti hrane izjavlja, da "so birokracije, kot je Svetovna trgovinska organizacija, Svetovna banka, Mednarodni denarni sklad in Codex Alimentarius, kodificirale tak\xc5\xa1no politiko, ki slu\xc5\xbei predvsem interesom svetovnega agrogospodarstva, pravice kmetijcev in potro\xc5\xa1nikov pa u\xc4\x8dinkovito spodkopava".'